過顔幾故居有感
作者：程俱
朝代：宋

paragraphs: 幽蘭忌當門，野馬難駕車。
顔生跅㢮士，一跌不可扶。
少年豪於文，自擬靈蛇珠。
生涯寄罇酒，醉目随飛鳬。
興來不停筆，似覺膽力麄。
開胸吐奇秀，濆湧春雲疏。
嶔崎四五十，不挂薦士書。
漫滅禰衡刺，佯狂阮生途。
拂衣苕溪上，茅簷客東吴。
懸鶉冬不完，脫粟午未餔。
醉中有天地，别是仙翁壺。
惜哉不覊才，白首甘窮閭。
平時同袍客，半在青雲衢。
音塵邈山河，豈顧荘魚枯。
覊棲風塵下，日月雙馳駒。
誰知聚沫身，倐去不可呼。
死惟一函土，生獨四壁居。
寄骸無尺地，傳業無遺孤。
詩人多命薄，此語或不誣。
吳天千古月，空照酒家壚。